Αρνάκι Wellington αλά ελληνικά
Πρωτότυπο, πλούσιο σε γεύση, ξαφνιάζει με τον συνδυασμό υλικών. Μια ασυνήθιστη εναλλακτική στο κλασικό αρνάκι φούρνου που αξίζει να δοκιμάσουμε.
60 γρ. ελαιόλαδο + λίγο ακόμα για το ταψί, 1.500 γρ. αρνίσιο μπούτι, χωρίς κόκαλο, σε 1 ενιαίο κομμάτι ή σε 2 κομμάτια (ανάλογα με το βάρος του αρνιού), 5-6 κλωνάρια φρέσκο δεντρολίβανο, αλάτι, φρεσκοτριμμένο πιπέρι, 45 γρ. φρέσκια μαγιά ή 2 φακελάκια ξηρή (2x8γρ.), 220 γρ. φρέσκο γάλα πλήρες, χλιαρό, 35 γρ. ζάχαρη, 340 γρ. αλεύρι για όλες τις χρήσεις, 120 γρ. βούτυρο αγελαδινό, μαλακωμένο σε θερμοκρασία δωματίου, 1 1⁄2 κουτ. γλυκού αλάτι, 1 κρόκος αυγού, αραιωμένος με 1 κουτ. γλυκού νερό, για το άλειμμα, 400 γρ. κασέρι, κατά προτίμηση Μυτιλήνης, ψιλοτριμμένο, 150 γρ. γραβιέρα Νάξου, ψιλοτριμμένη, 30 γρ. βούτυρο αγελάδας, σε θερμοκρασία δωματίου, 1 μεγάλο αυγό (ΧL), σε θερμοκρασία δωματίου, τα φύλλα από 5-6 κλωνάρια φρέσκο θυμάρι
Για το ψήσιμο του αρνιού, προθερμαίνουμε τον φούρνο στους 150°C. Αλατοπιπερώνουμε καλά το κρέας. Ζεσταίνουμε το ελαιόλαδο σε φαρδιά και ρηχή κατσαρόλα και το ροδίζουμε πολύ καλά, από όλες τις μεριές, για 12-15 λεπτά. Αποσύρουμε από τη φωτιά.  Λαδώνουμε ένα μέτριο ταψί, απλώνουμε τα κλαδάκια δεντρολίβανου και επάνω τους ακουμπάμε το κρέας. Το ψήνουμε για 1 ώρα, γυρίζοντάς το μία φορά. Το αφήνουμε να κρυώσει, το τυλίγουμε με διάφανη μεμβράνη και το βάζουμε στο ψυγείο για 1 ώρα ή, ακόμα καλύτερα, για όλο το βράδυ.Σε ένα μπολ ανακατεύουμε καλά τη μαγιά (νωπή ή ξηρή), 40 ml από το γάλα και 5 γρ. από τη ζάχαρη. Αφήνουμε στην άκρη για 5 λεπτά, μέχρι να ενεργοποιηθεί η μαγιά και να φουσκώσει το μείγμα. Στον κάδο του μίξερ πάγκου ρίχνουμε το αλεύρι, κάνουμε στο κέντρο μια λακκούβα και ρίχνουμε εκεί το υπόλοιπο γάλα, την υπόλοιπη ζάχαρη, το βούτυρο, το αλάτι και το μείγμα της μαγιάς. Δουλεύουμε τα υλικά με τον γάντζο για 10-12 λεπτά, μέχρι να φτιάξουμε μια μαλακή ζύμη.Κόβουμε ένα κομμάτι όσο ένα μανταρίνι και το αφήνουμε στην άκρη (θα το χρησιμοποιήσουμε στη διακόσμηση). Τη μεταφέρουμε σε λαδωμένο μεγάλο μπολ, σκεπάζουμε με διάφανη μεμβράνη και αφήνουμε σε ζεστό μέρος για 45 λεπτά, μέχρι να διπλασιαστεί σε όγκο.Σε ευρύχωρο πολυκόφτη χτυπάμε τα τυριά, το βούτυρο και τα αυγά μέχρι να φτιάξουμε μια πάστα. Μεταφέρουμε σε μπολ, προσθέτουμε το θυμάρι και ανακατεύουμε.Σε αλευρωμένη επιφάνεια ανοίγουμε το ζυμάρι με τον πλάστη, σε φύλλο όσο πιο παραλληλόγραμμο γίνεται, με διαστάσεις περίπου 30 x 40 εκ. Απλώνουμε στο φύλλο τη γέμιση, αφήνοντας περιμετρικά ένα περιθώριο πλάτους 4 εκ. Βγάζουμε το κρέας από το ψυγείο και το ακουμπάμε πάνω στη γέμιση, στο κέντρο.Τυλίγουμε προσεκτικά το φύλλο σε ρολό. Βρέχουμε τις άκρες του και τις κολλάμε. Το ίδιο κάνουμε και στις δύο στενές άκρες του ρολού, τις οποίες βρέχουμε και τσαλακώνουμε για να σφραγίσουμε το εσωτερικό. Ανοίγουμε σε λεπτό φύλλο το ζυμαράκι που αφήσαμε στην άκρη και με ένα μαχαιράκι κόβουμε σχέδια της αρεσκείας μας (μικρές μπαλίτσες, φύλλα, λουλούδια κ.ά.) και τα πιέζουμε στο ρολό, για διακόσμηση. Αλείφουμε το ρολό με τον αραιωμένο κρόκο. Προθερμαίνουμε τον φούρνο στους 160°C.Βάζουμε το ρολό σε λαδωμένο ταψί και το ψήνουμε για 30-40 λεπτά, μέχρι να ροδίσει όμορφα η ζύμη και να φουσκώσει. Το αφήνουμε για 10-15 λεπτά να κρυώσει λίγο και το σερβίρουμε κόβοντάς το προσεκτικά σε φέτες.
Αλεύρι (ζύμες),Αρνί,Τυρί,Πάσχα